Na temelju članka 15. stavka 2. Zakona o javnoj nabavi (“Narodne novine” broj 120/16) i Odluke o pravilima, uvjetima i postupcima jednostavne nabave (službeni glasnik Grada Zagreba 9/17) Školski odbor Glazbenog učilišta Elly Bašić na sjednici održanoj dana 6. listopada 2023. donio je

**PRAVILNIK O PROVEDBI POSTUPKA JEDNOSTAVNE NABAVE**

OPĆE ODREDBE

Članak 1.

U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava, ovim se Pravilnikom uređuje postupak koji prethodi stvaranju ugovornog odnosa za nabavu robe, radova i usluga, procijenjene vrijednosti do 26.540,00 eura (200.000,00 kuna) za nabavu roba i usluga, odnosno 66.360,00 eura (500.000,00 kuna) za nabavu radova (u daljnjem tekstu: jednostavna nabava) za koje sukladno odredbama Zakona o javnoj nabavi ne postoji obveza provedbe postupaka javne nabave.

U provedbi postupaka nabave robe, radova i usluga osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona.

SPRJEČAVANJE SUKOBA INTERESA

Članak 2.

O sukobu interesa na odgovarajući se način primjenjuju odredbe Zakona o javnoj nabavi.

POSTUPAK JEDNOSTAVNE NABAVE PROCIJENJENE VRIJEDNOSTI MANJE OD 2.650,00 EURA (20.000,00 kuna)

Članak 3.

Postupak jednostavne nabave procijenjene vrijednosti manje od 2.650,00 eura (20.000,00 kuna), naručitelj provodi prikupljanjem najmanje jedne (1) ponude gospodarskog subjekta.

Nabavu radova, roba i usluga vrijednosti manje od 1.000,00 eura (7.534,5 kn) moguće je provesti gotovinskim plaćanjem bez narudžbenice.

POSTUPAK JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 2.650,00 EURA (20.000,00 kuna) A MANJE OD 9.290,00 EURA (70.000,00 kuna)

Članak 4.

Nabavu radova, roba i usluga procijenjene vrijednosti jednake ili veće od 2.650,00 eura (20.000,00 kuna), a manje od 9.290,00 eura (70.000,00 kuna), naručitelj provodi prikupljanjem najmanje tri (3) ponude gospodarskog subjekta po vlastitom izboru.

Iznimno, ovisno o prirodi predmeta nabave i razini tržišnog natjecanja, naručitelj može prikupiti i manje od tri ponude:

* kad zbog tehničkih ili umjetničkih razloga ili razloga povezanih sa zaštitom isključivih prava ugovor može izvršiti samo određeni gospodarski subjekt,
* kod hotelskih i restoranskih usluga, odvjetničkih usluga, javnobilježničkih usluga, zdravstvenih usluga, usluga obrazovanja, konzultantskih usluga, konzervatorskih usluga, usluga vještaka,
* kada je to potrebno zbog obavljanja usluga ili radova na dovršenju započetih, a povezanih funkcionalnih ili prostornih cjelina
* u ostalim slučajevima po odluci naručitelja.

Za odabir je dovoljna i jedna pristigla ponuda koja udovoljava svim traženim uvjetima i zahtjevima naručitelja.

Nakon provedenog postupka nabave bagatelne vrijednosti naručitelj izdaje narudžbenicu ili sklapa ugovor.

POSTUPAK JEDNOSTAVNE NABAVE ČIJA JE PROCIJENJENA VRIJEDNOST JEDNAKA ILI VEĆA OD 9.290,00 EURA (70.000,00 kuna), A MANJA OD 26.540,00 EURA (200.000,00 kuna) ZA NABAVU ROBE I USLUGA, ODNOSNO 66.360,00 EURA (500.000,00 kuna) ZA NABAVU RADOVA

Članak 5.

Kod postupaka jednostavne nabave jednake ili veće od 9.290,00 eura (70.000,00 kuna), a manje od 26.540,00 (200.000,00 kuna) za nabavu robu i usluga odnosno do 66.360,00 (500.000,00 kuna) za radove, naručitelj objavljuje poziv na dostavu ponuda na svojoj mrežnoj stranici.

Poziv na dostavu ponuda mora sadržavati najmanje: naziv javnog naručitelja, opis predmeta nabave i troškovnik, procijenjenu vrijednost nabave, kriterij za odabir ponude, uvjete i zahtjeve koje ponuditelji trebaju ispuniti (ako se traži), rok za dostavu ponude (datum i vrijeme), način dostavljanja ponuda, adresu na koje se ponude dostavljaju, internetsku adresu ili adresu na kojoj se može preuzeti dodatna dokumentacija ako je potrebno, kontakt osobu, broj telefona i adresu elektroničke pošte.

Rok za dostavu ponuda ne smije biti kraći od 3 dana niti duži od 8 dana od dana upućivanja odnosno objavljivanja poziva za dostavu ponuda.

Za odabir ponude je dovoljna jedna (1) pristigla ponuda koja udovoljava svim traženim uvjetima naručitelja.

Iznimno, ovisno o prirodi predmeta nabave i razini tržišnog natjecanja, nabava se može provesti bez objave poziva na dostavu ponuda, odnosno prikupljanjem ponuda gospodarskih subjekata, uz prethodnu pisanu suglasnost Školskog odbora:

* kad zbog tehničkih ili umjetničkih razloga ili razloga povezanih sa zaštitom isključivih prava ugovor može izvršiti samo određeni gospodarski subjekt,
* kod hotelskih i restoranskih usluga, odvjetničkih usluga, javnobilježničkih usluga, zdravstvenih usluga, usluga obrazovanja, konzultantskih usluga, konzervatorskih usluga, usluga vještaka,
* kada je to potrebno zbog obavljanja usluga ili radova na dovršenju započetih, a povezanih funkcionalnih ili prostornih cjelina
* u ostalim slučajevima po odluci naručitelja.

Članak 6.

Pripremu i provedbu postupka jednostavne nabave iz članka 5. provodi stručno povjerenstvo od najmanje tri (3) člana koje imenuje ravnatelj.

Obveze i ovlasti ovlaštenih predstavnika naručitelja su:

* priprema postupka jednostavne nabave : dogovor oko uvjeta vezanih uz predmet nabave, potrebnog sadržaja dokumentacije/uputa za prikupljanje ponuda, tehničkih specifikacija, ponudbenih troškovnika i ostalih dokumenata vezanih uz predmetnu nabavu,
* provedba postupka jednostavne nabave: slanje Poziva na dostavu ponuda gospodarskim subjektima na dokaziv način, otvaranje pristiglih ponuda, sastavljanje zapisnika o otvaranju, pregledu i ocjena ponuda, rangiranje ponuda sukladno kriteriju za odabir ponuda, prijedlog za odabir najpovoljnije ponude sukladno kriteriju za odabir i uvjetima propisanim dokumentacijom/uputama za prikupljanje ponuda ili poništenje postupka.

Članak 7.

Otvaranje ponuda nije javno.

O postupku otvaranja, pregleda i ocjene ponuda sastavlja se zapisnik.

U postupku pregleda i ocjene ponuda, ovlašteni predstavnici naručitelja pregledavaju i ocjenjuju ponude na temelju zahtjeva i uvjeta iz poziva na dostavu ponuda.

Naručitelj na osnovi rezultata pregleda i ocjene ponuda iz članka 7. ovog Pravilnika donosi Odluku o odabiru ponude ili Odluku o poništenju postupka.

Rok za donošenje Odluke o odabiru/poništenju je 15 dana od isteka roka za dostavu ponuda.

Ponuditeljima koji su sudjelovali u postupku dostavlja se Obavijest o rezultatima provedene nabave (dostavnica, povratnica, izvješće o uspješnom slanju telefaksom, potvrda mailom i sl).

Obavijest iz stavka 4. ovog članka ne dostavlja se u slučaju kad je u postupku sudjelovao samo jedan ponuditelj čija je ponuda ujedno i odabrana.

Nakon provedenog postupka nabave bagatelne vrijednosti naručitelj izdaje narudžbenicu ili se sklapa ugovor.

Škola zadržava pravo poništiti postupak jednostavne nabave, prije ili nakon roka za dostavu ponuda bez posebnog pisanog obrazloženja.

Obavijest o odabiru najpovoljnije ponude s preslikom zapisnika o otvaranju, pregledu i ocjeni ponuda naručitelj je obvezan bez odgode istovremeno dostaviti svakom ponuditelju

RAZLOZI ISKLJUČENJA, UVJETI SPOSOBNOSTI I JAMSTVA

Članak 7.

Za jednostavnu nabavu vrijednosti jednake ili veće od 2.650,00 eura (20.000,00 kuna), Naručitelj može u pozivu za dostavu ponuda odrediti razloge isključenja i uvjete sposobnosti ponuditelja uz shodnu primjenu odredbi Zakona o javnoj nabavi.

Članak 8.

Za jednostavnu nabavu vrijednosti jednake ili veće od 2.650,00 eura (20.000,00 kuna), Naručitelj u postupku jednostavne nabave može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti na koje se na odgovarajući način primjenjuju odredbe Zakona o javnoj nabavi.

KRITERIJ ZA ODABIR PONUDE

Članak 9.

Kriterij za odabir ponude je najniža cijena ili ekonomski najpovoljnija ponuda. Ukoliko je kriterij odabira ekonomski najpovoljnija ponuda osim kriterija cijene mogu se koristiti i npr. kriterij kvalitete, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili rok izvršenja i dr. te je u zapisniku o otvaranju, pregledu i ocjeni ponuda potrebno obrazložiti izabranu ponudu.

ŽALBA

Članak 10.

Na provedeni postupak jednostavne nabave, kao i na odabir najpovoljnijeg ponuditelja, žalba nije dopuštena.

PRIJELAZNE I ZAVRŠNE ODREDBE

Članak11.

Ovaj Pravilnik stupa na snagu danom objave na oglasnoj ploči Škole.

Ovaj Pravilnik objaviti će se na mrežnim stranicama Škole.

KLASA: 011-03/23-01/

URBROJ: 251-337-23-1

Zagreb, 6. listopada 2023.

PREDSJEDNICA ŠKOLSKOG ODBORA:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Maja Petyo Bošnjak, prof. savjetnik

 RAVNATELJICA:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Mirela Buchberger Karlo, prof. mentor